૬. પર્યાવરણ વિષયક ચર્ચાઓમાં ‘ગ્રીન હાઉસ ઈફેક્ટ’ પ્રમુખ વિષય રહ્યો છે. એક સાદી સમજ જોઈએ તો પૃથ્વીની સપાટી, વાતાવરણ અને સૂર્યમાંથી આવતી ગરમીના વિકિરણોની આપ-લે થતી હોય છે. પૃથ્વીની સપાટી તપે છે અને ગરમીનું પરાવર્તન થાય છે. પરંતુ પૃથ્વીના વાતાવરણમાં અમુક પ્રકારના વાયુઓની હાજરીને કારણે આ પરાવર્તનમાં અડચણ ઉભી થાય છે અને પરિણામે પૃથ્વીની સપાટી તેમ જ વાતાવરણમાં ગરમીનું પ્રમાણ વધે છે. સરવાળે સરેરાશ ઉષ્ણતામાનમાં વધારો થાય છે. અશ્મીકૃત ઇંધણ જેવાં કે પૃથ્વીના પેટાળમાંથી મેળવાતા તેલ, વાયુ અને કોલસા બાળવાથી હાનીકારક ગેસ જેવાં કે કાર્બન ડાયોક્સાઈડ, મીથેન અને એ.સી., રેફ્રીજરેટરમાં વપરાતા ગેસ (ક્લોરો ફ્લ્યુરો કાર્બન) વિગેરેનું પ્રમાણ વાતાવરણમાં વધે છે જે પૃથ્વીની ફરતું એક અભેદ કવચ બનાવે છે. આવાં ઇંધણનો બેફામ ઉપયોગ અને વૃક્ષોના કપાણના પરિણામે ‘ગ્રીન હાઉસ ગેસ’ નું પ્રમાણ વધે છે જેની માઠી અસરોથી આપણે પરિચિત છીએ. વૃક્ષો કાર્બન ડાયોક્સાઈડને શોષે છે અને પ્રાણવાયુ આપે છે જે સજીવોના અસ્તિત્વ માટે વરદાન રૂપી સાબિત થાય છે. ઔદ્યોગીકરણ પાછળની આંધળી દોટના કારણે તેમ જ પશ્ચિમી દેશોની વૈભવી જીવનશૈલીથી પૃથ્વી પર ગ્રીન હાઉસ અસર મર્યાદા બહાર વધી છે.